བོད་མིའི་ཆབ་སྲིད་བཙོན་པ་རྣམས་ལ་དྲག་གནོན་སྡུག་རྩུབ་ཀྱི་སྲིད་བྱུས་ཁོ་ན་ལག་བསྟར་བྱས་པས་དུས་མིན་རྐྱེན་འདས་སུ་གྱུར་པ་དང་།བཙོན་གྲོལ་ཐོབ་ནའང་གཟུགས་གཞིའི་གནས་བབ་སོགས་ལ་ན་ཚ་ཚབས་ཆེན་ཕོག་པས་མི་རིང་བར་འདས་གྲོངས་སུ་འགྱུར་གྱི་ཡོད།ཆབ་སྲིད་བཙོན་པ་བླ་བྲང་འཇིགས་མེད་རྒྱ་མཚོས་སྲོག་གི་ཉེན་ཁ་ལས་སླར་ཡང་གསོན་པ་་ཞེས་པའི་ཕྱག་བྲིས་ཕྱི་ལོགས་སུ་འབྱོར་བའི་ནང་ང་ཡི་སྙིང་སྟོབས་དང་ཆོད་སེམས།རིགས་ཞེན་དང་ལ་རྒྱ།རེ་བ་དང་གསོན་ཤུགས་སོགས་ཉམས་སོང་བ་ཡིན་ན།ཁོ་ཚོའི་འདོད་ཐོག་ལ་རྟ་རྒྱུག་པ་ཡིན་པས་ཁོ་ཚོས་ང་ཚོ་ཕམ་ཉེས་གཏོང་བྱེད་ཀྱི་ཐབས་ལམ་ལའང་འཇིགས་སྣང་དང་བསླུ་བྲིད།རྫུན་གཏམ་དང་གཡོ་ཇུས་སོགས་ཐབས་སྣ་ཚོགས་ཤིག་བེད་སྤྱོད་བྱས་ཀྱང་ང་ཡི་དམ་བཅའ་ལ་འགྱུར་བ་མེད་ཅེས་བརྗོད་འདུག་པས་རྒྱ་གཞུང་གིས་རྫུན་གཏམ་དང་གཡོ་ཇུས་བསླུ་བྲིད་ཀྱི་བྱ་སྤྱོད་རྣམས་ཐེར་འདོན་བྱས་ཡོད།